Αυστηρή η στάση Μέρκελ και Σαρκοζί στις Κάννες
σε δηλώσεις τους μετά την συνάντηση με τον έλληνα Πρωθυπουργό Γιώργο Παπανδρέου
Στις Κάννες ήταν στραμμένα όλα τα βλέμματα, καθώς πριν από την Σύνοδο των G20 ο Γιώργος Παπανδρέου συναντήθηκε με τους ισχυρούς, Μέρκελ, Σαρκοζί, Γιούνκερ, Ρομπάι, Μπαρόζο και Λαγκάρντ που ανημέρωτοι για την ξαφνική απόφαση του έλληνα Πρωθυπουργού τον κάλεσαν για να δώσει εξηγήσεις έχοντας πάντως δηλώσει ήδη ότι το δημοψήφισμα δεν το θέλουν κι ότι αν γίνει, αποκλείεται να έχει σαν ερώτημα την δανειακή σύμβαση της 27Οκτωβρίου και πρέπει να έχει ολοκληρωθεί η διαδικασία ως τις 4 Δεκεμβρίου. Δήλωση και πολύ αυστηρή έκανε ο Ζαν Κλώντ Γιούνκερ πριν από το δείπνο «Δεν θα δεχθούμε υπαναχώρηση από τις αποφάσεις που πήραμε οι 17 την προηγούμενη εβδομάδα» είπε. Αποτέλεσμα της συνάντησης ήταν ότι το δημοψήφισμα όπως το έθεσε ο Έλληνας Πρωθυπουργός θα γίνει και στα πλαίσια της συμφωνίας μέχρι τις 4 Δεκεμβρίου με το ερώτημα «Ναι η όχι στην Ευρωζώνη». Η Άγκελα Μέρκελ και ο Νικολά Σαρκοζί έκαναν σχετικές δηλώσεις γύρω στις 12:30 ώρα Ελλάδος και επεσήμαναν τα εξής σημεία. Οι έλληνες πρέπει να αποφασίσουν αν θέλουν να συνεχίσουν μαζί μας ναι ή όχι. Κάνουμε το παν για να καταστήσουμε δυνατό το ευρώ γι αυτό και αν υπάρξει δημοψήφισμα θα πρέπει να είναι ένα ναι ή ένα όχι στην Ευρωζώνη. Η 6 δόση του δανείου μπορεί να καταβληθεί μόνο αν η Ελλάδα κυρώσει το σύνολο των αποφάσεων της 27 Οκτωβρίου. Ο Πρωθυπουργός Γιώργος Παπανδρέου έκανε με τη σειρά του δηλώσεις μετά το τέλος του δείπνου και υπογράμμισε τα εξής: Δεν πρόκειται για ένα πρόγραμμα απλώς που πρέπει να εφαρμόσουμε αλλά για το αν θέλουμε ή όχι να παραμείνουμε στην Ευρωζώνη, ελπίζω ότι το δημοψήφισμα θα είναι θετικό. Χρειάζεται ευρεία συναίνεση κι αν υπήρχε δεν θα χρειαζόμαστε δημοψήφισμα, δήλωσε ο Έλληνας Πρωθυπουργός. Από το γραφείο του Γάλλου Προέδρου, τέλος, ανακοινώθηκε αργά το βράδυ ότι σήμερα στις 11:30 το πρωί θα γίνει μίνι σύνοδος κορυφής με τους ηγέτες της Γερμανίας, Γαλλίας, Ιταλίας, Ισπανίας, τον νέο πρόεδρο της ΕΚΤ, κ. Ντράγκι και τους κυρίους Μπαρόζο και Ρομπάι για το ελληνικό θέμα.